Úrad vlády SR						 Na rokovanie vlády SR
Sekcia hospodárskej politiky					 dňa  27.8.2003
									 k číslu: 5043/2003
									 k bodu: 6

S t a n o v i s k o

k Návrhu na zrušenie uznesenia vlády SR č. 627/2001 zo dňa 18. júla 2001 k návrhu manuálu pre poskytovanie podpory na zriaďovanie priemyselných parkov

I.

	Materiál predkladá z vlastnej iniciatívy podpredseda vlády a minister hospodárstva SR.

	Citovaným uznesením vlády bol schválený uvedený manuál, ktorý sa následne uplatňoval. Potreba nahradenia manuálu novým dokumentom vzišla z novelizácie súvisiacej legislatívy.

Podstatou predloženého materiálu je návrh Postupu MH SR pri poskytovaní podpory na zriaďovanie priemyselných parkov podľa zákona č. 193/2001 Z.z. o podpore na zriadenie priemyselných parkov v znení zákona č. 156/2003 Z.z. (ďalej Postup). Do návrhu je premietnuté aj nariadenie vlády SR č. 143/2003 Z.z., ktorým bolo novelizované nariadenie vlády SR č. 152/1996 Z.z. o základných sadzbách odvodov za odňatie poľnohospodárskej pôdy z poľnohospodárskeho pôdneho fondu v znení neskorších predpisov.

	V predloženom návrhu uznesenia vlády SR sa navrhuje v časti A schváliť navrhnutý Postup a v časti C zrušiť citované uznesenie a tým aj platnosť manuálu.

II.

	Vyhodnotenie medzirezortného pripomienkového konania uvádza, že od 17 oslovených  subjektov  došlo   9  pripomienok,   charakteru  „obyčajné“.  Z nich  4 boli na MH SR neakceptované s vysvetlením, ostatné boli akceptované.

III.

	Porada ekonomických ministrov vlády SR 13.8.2003 predložený návrh zobrala na vedomie a odporučila ho vláde SR schváliť.

	Sekcia hospodárskej politiky ešte odporúča uplatniť tieto pripomienky:
- v návrhu doplniť termín nadobudnutia účinnosti nového Postupu a určiť spôsob posudzovania žiadostí prijatých do tohto termínu, nakoľko okrem iných zmien sa oproti pôvodnému stavu zvýšila kriteriálna hranica kladného hodnotenia žiadosti o podporu projektu,
- vzhľadom na ťažiskový obsah zmeniť názov materiálu a názov návrhu uznesenia vlády na „Postup Ministerstva hospodárstva SR pri poskytovaní podpory na zriaďovanie priemyselných parkov podľa zákona NR SR č. 193/2001 Z.z. o podpore na zriadenie priemyselných parkov v znení zákona NR SR č. 156/2003 Z.z.“, čo bude v súlade s časťou A  návrhu uznesenia vlády a súčasne poskytne pozitívnu informáciu.

	Odporúčame vláde rozhodnúť o predloženom návrhu s prihliadnutím na uvedené pripomienky.

Bratislava 25. 8. 2003